
"Soha meg nem virrad" - Nőreprezentáció Petelei István novelláiban

Dolgozatomban a Petelei-novellák nőreprezentációjának kérdésére fókuszálok, különös tekintettel a vénlányság megjelenítésére. A vénlányság állapotának gyakori ábrázolása, valamint a vénkisasszonyok főszerepbe helyezése ugyanis a Petelei-korpusz jellemző, mégis kevésbé vizsgált vonása. A dolgozatban részletesen elemzett novellák (Árva Lotti, A tarvásári bucsu, Máli) értelmezése során feltárul az ábrázolt női identitásmintázatok heterogenitása, valamint a házassághoz és az anyasághoz kapcsolódó, korabeli társadalmi elvárások negatív hatása a karakterek életére. A novellákban megjelenő vénlányokat nemcsak a közösségből való kivetettség és a múltban ragadtság kapcsolja össze, hanem az is, hogy saját identitásukat a férfiakhoz való viszonyuk alapján határozzák meg.
Emellett a szövegek mediális beágyazottságának jelentőségére is kitérek, bemutatva a sajtótörténeti és a gender-szempontú megközelítés lehetséges kapcsolódási pontjait. A Máli című novellát elsőként közlő Magyar Salon egy lapszámának elemzése által a nőiségről szóló korabeli diskurzus elemeire fókuszálok: a férfi és női szereplehetőségek éles elválasztottsága több cikkben is megmutatkozik. Az elemzett novellában pedig éppen ennek a helyzetnek problematikussága tárul fel, egy kevésbé esszencializáló, nyitottabb szemlélet felé mutatva ezáltal.



